สศค. เผยเศรษฐกิจไทยเดือนมกราคม 2562 ยังคงขยายตัวได้ดีอย่างต่อเนื่องจากอุปสงค์ภายในประเทศ
นายพรชัย ฐีระเวช ที่ปรึกษาด้านเศรษฐกิจการเงิน ในฐานะโฆษกสำนักงานเศรษฐกิจการคลัง เปิดเผยว่า ภาวะเศรษฐกิจการคลังประจำเดือนมกราคม 2562 ได้รับแรงขับเคลื่อนจากอุปสงค์ภายในประเทศ โดยการบริโภคภาคเอกชนสะท้อนจากปริมาณการจำหน่ายรถยนต์นั่ง ที่กลับมาขยายตัวได้ดีที่ร้อยละ 17.4 ต่อปี คิดเป็นการขยายตัวสูงสุดในรอบ 5 เดือน สอดคล้องกับดัชนีความเชื่อมั่นผู้บริโภคเกี่ยวกับเศรษฐกิจโดยรวมที่ปรับตัวเพิ่มสูงขึ้นที่ร้อยละ 67.7 ประกอบกับการลงทุนภาคเอกชนสะท้อนจากปริมาณจำหน่ายปูนซีเมนต์สามารถกลับมาขยายตัวเป็นบวกที่ร้อยละ 5.5 ต่อปี ในขณะที่ด้านอุปสงค์ภายนอกประเทศพบว่าการส่งออกสินค้ายังคงหดตัว         สำหรับด้านอุปทาน จำนวนนักท่องเที่ยวต่างชาติขยายตัวเป็นบวก โดยเฉพาะนักท่องเที่ยวชาวจีนที่ขยายตัวร้อยละ 10.3 ต่อปี สูงสุดในรอบ 7 เดือน อัตราการใช้กำลังการผลิตภาคอุตสาหกรรมปรับตัวสูงสุดในรอบ 7 เดือน และดัชนีผลผลิตภาคการเกษตรยังคงขยายตัวได้ดี        สำหรับดัชนีความเชื่อมั่นอนาคตเศรษฐกิจภูมิภาคประจำเดือนกุมภาพันธ์ 2562 จากการประมวลผลข้อมูลการสำรวจภาวะเศรษฐกิจรายจังหวัดล่าสุดพบว่า ดัชนีความเชื่อมั่นอนาคตเศรษฐกิจ คาดการณ์ 6 เดือนข้างหน้า อยู่ในเกณฑ์ดีทุกภูมิภาค นำโดย ภาคกลาง ภาคเหนือ และภาคตะวันออก โดยได้รับปัจจัยสนับสนุนหลักจากภาคอุตสาหกรรมและการเกษตรเป็นหลัก เนื่องจากมีโครงการนิคมอุตสาหกรรม ส่งผลให้ภาคอุตสาหกรรมขยายตัวเพิ่มขึ้น ประกอบกับมีแนวโน้มไปในทิศทางที่ดีขึ้นในด้านราคาสินค้าเกษตรที่เพิ่มสูงขึ้น เนื่องจากนโยบายการปฏิรูปด้านการเกษตรที่มีมาอย่างต่อเนื่อง